  Виталий Пронин Та нуналъёсы Иж котырысь «Дзержинец» лагерьын ортче «Шунды» огазеяськонлэн  «Вуюись» семинарез.«Вуюись» ас бурд улаз люказ школаын дышетскисьёсты но студентъёсты. Соос выль тодон-валанъёс басьто 4 ӧръёсъя: азьветлӥсь луон, ивор вӧлмытон, бренд кылдытон но ужбергатон. Со сяна, егитъёс дышетско проектъёс кылдытъяны, асьсэлы выль инвисъёс усьто. Семинарлэн кыкетӥ нуналаз соос калык азе поттозы бизнес-планъёссэс. Вань малпанъёс одно ик пайда вайыны кулэ «Шунды»  огазеяськонлы.Дэри ёросысь Наталья Казаковалэн семинарын потэ «бренд» шуонлэсь пуштроссэ валамез.- Алигес лыдӟи англи кылын гожтэм книга. Отын вераське тодмо  брендъёслэн кылдэмзы но ӝутскемзы сярысь, - вера Н. Казакова. - Малпад ке, озьы ик луэ удмурт арбериосты но брендлы пӧрмытыны.Кызьы вера «Шунды» огазеяськонлэн тӧроез О. Тронина, семинаре 86 куриськон вуиз, соос пӧлысь 50 устоосыз быръемын вал. Туэ семинар «Удмурт-а мон?!» форумен ӵош ортче. Озьы школаын дышетскись пиналъёс, тодӥсь-валась егитъёсын вераськыса, выль тунсыкозэ усьтозы.Мария Векшина   Теги: Шунды  